EVROPSKA KOMISIJA Bruselj, 29.6.2017 COM(2017) 345 final POROČILO KOMISIJE EVROPSKEMU PARLAMENTU IN SVETU o izvajanju in rezultatih programa Pericles 2020 za zaščito eura pred ponarejanjem v letu 2016



POROČILO KOMISIJE EVROPSKEMU PARLAMENTU IN SVETU o izvajanju in rezultatih programa Pericles 2020 za zaščito eura pred ponarejanjem v letu 2016 1.Splošno Program Pericles 2020 (v nadaljnjem besedilu: program) je program izmenjave, pomoči in usposabljanja za zaščito eura pred ponarejanjem. Nadomešča program Pericles, ki je bil ustanovljen leta 2001 in je potekal v obdobju 2002–2013. Program je bil vzpostavljen z Uredbo (EU) št. 331/2014 Evropskega parlamenta in Sveta z dne 11. marca 2014. Njegova uporaba je bila razširjena na nesodelujoče države članice z Uredbo Sveta (EU) 2015/768 z dne 11. maja 2015. Uredba (EU) št. 331/2014 določa trajanje programa do 31. decembra 2020. Člen 13(3) Uredbe zahteva, da Komisija Evropskemu parlamentu in Svetu letno zagotavlja informacije o rezultatih programa. To tretje letno poročilo izpolnjuje navedeno zahtevo glede informacij za leto 2016. 2.Izvajanje programa in rezultati ukrepov programa, za katere so bile prevzete obveznosti v letu 2016 Letni proračun za izvajanje programa za leto 2016 je bil določen na 1 038 500 EUR in se je financiral iz proračunske vrstice 01 02 04 00 splošnega proračuna Evropske unije za leto 2016. Skupno je bilo v letu 2016 prevzetih za 1 029 353,87 EUR obveznosti. Program se izvaja s sofinanciranimi ukrepi (nepovratna sredstva) pristojnih organov držav članic in z „ukrepi Komisije“, ki jih neposredno organizira Komisija. Izvajanje programa je odražalo zavezo držav članic in Komisije, da bodo euro zaščitile pred ponarejanjem. Na podlagi razprav o večletni strategiji na sestankih Skupine strokovnjakov za preprečevanje ponarejanja eura (ECEG) je bilo v letu 2016 mogoče prevzeti obveznosti za 99,12 % sredstev iz splošnega proračuna. Da bi se v celoti in učinkovito uporabile razpoložljive odobritve za prevzem obveznosti, je bilo iz nepovratnih sredstev za ukrepe Komisije prerazporejenih 45 083,16 EUR. Leta 2016 je program financiral 13 projektov. Skupaj so bila nepovratna sredstva uspešno dodeljena v 9 primerih na podlagi vlog pristojnih organov držav članic. To je isto število kot leta 2015. Poleg tega so bili financirani 4 ukrepi Komisije, leto prej pa 3. Leta 2016 so bili izvedeni 4 ukrepi, medtem ko bo se leta 2017 in pozneje izvedlo 9 ukrepov. Grafa I in II: število ukrepov po državah članicah in vrsti financiranih ukrepov (ukrepi, za katere so bile prevzete obveznosti v letu 2016, glej Prilogo I) Leta 2016 so se za projekte v okviru programa prijavili prosilci iz štirih držav članic, in sicer Italije, Francije, Španije in Bolgarije. Ta nabor v veliki meri odraža dejstvo, da države, ki jih ponarejanje eura najbolj prizadeva, tudi pogosteje uporabljajo sredstva programa Pericles. Poleg tega je bolgarski organ za sredstva programa zaprosil prvič. Ukrepi, za katere so bile prevzete obveznosti v letu 2016, zajemajo pet seminarjev/konferenc, tri strokovna usposabljanja, tri izmenjave osebja, eno študijo in en nakup opreme. Ukrepi se izvajajo tako v EU kot tudi zunaj nje, odvisno od posebnih potreb za zaščito eura pred ponarejanjem. Program že vse od svoje vzpostavitve utrjuje regionalni pristop z izvajanjem ukrepov, ki vključujejo posebej občutljive regije sveta. Posebna pozornost je namenjena Latinski Ameriki (dva ukrepa, ki ju je organizirala Španija, in en ukrep Komisije), in jugozahodni Evropi (dva ukrepa, ki ju je organizira Italija, in en ukrep Bolgarije). Grafa III in IV prikazujeta izvor in poklicno področje udeležencev programa.

Grafa III in IV: izvor in poklicno področje udeležencev (ukrepi, za katere so bile prevzete obveznosti v letu 2016, glej Prilogo I) Pri ukrepih programa, za katere so bile v letu 2016 prevzete obveznosti, je sodelovalo okoli 528 strokovnjakov. Udeleženci prihajajo iz 60 držav. Večina udeležencev (63 %) je iz Evrope: 39 % udeležencev iz držav članic euroobmočja, 10 % iz držav nečlanic EU, 14 % iz držav članic, ki niso v euroobmočju, 26 % je pa pripravnikov iz Latinske Amerike, kar pomeni precejšnje povečanje v primerjavi z letom poprej in ki zdaj predstavljajo drugo največjo skupino udeležencev. 2 % udeležencev prihaja še iz držav Bližnjega vzhoda in severne Afrike ter 2 % iz Azije. Glede na poklicno področje so člani policije predstavljali 37 % skupnega števila udeležencev. Tako močna zastopanost je posledica dejstva, da so policijski organi na čelu boja proti ponarejanju eura, policijsko osebje pa vključuje tako preiskovalce kot tehnično osebje. Ne glede na to druge kategorije udeležencev skupaj predstavljajo 63 %, kar je veliko več od 47 % iz prejšnjega leta. Zlasti se je povečala sorazmerna udeležba centralnih bank, in sicer za 23 % . Poleg tega pa narašča tudi število osebja iz pravosodja (11 %) in kovnic (8 %) . Zaradi izvajanja ukrepa Komisije „konferenca o preverjanju pristnosti eurokovancev“ je bila velika tudi udeležba predstavnikov industrije, povezane z napravami za razvrščanje kovancev (8 %), kar potrjuje, da je zasebni sektor pomemben deležnik v boju proti ponarejanju. Na podlagi navedenega izvajanje programa izpolnjuje zahtevo po nadnacionalni in interdisciplinarni razsežnosti programa iz Uredbe (EU) št. 331/2014. 3.Pregled ukrepov, za katere so bile prevzete obveznosti v letu 2016: povzetek Izvajanje programa v letu 2016 nakazuje trajen pozitivni razvoj v smeri vedno večje raznolikosti poklicnega področja udeležencev v zadnjih letih. Leta 2016 se je prvič zgodilo, da policijski organi ne predstavljajo velike večine udeležencev. Zlasti je treba omeniti znatno povečanje udeležbe centralnih bank ter večjo udeležbo osebja iz pravosodja, kovnic in industrije, povezane z napravami za razvrščanje kovancev. Obveznosti programa v letu 2016 odražajo tudi večjo raznolikost pristojnih nacionalnih organov držav članic, ki se prijavljajo v program, na primer bolgarska nacionalna banka je za sredstva programa Pericles zaprosila prvič. Poleg tega se ob upoštevanju prednostnih nalog programa v letu 2016 lahko povzamejo naslednji odstavki: Regionalno mednarodno sodelovanje Program je v letu 2016 uspešno ohranjal in dodatno krepil tesno regionalno mednarodno sodelovanje: ·trije ukrepi so/bodo potekali v Latinski Ameriki in tako združili strokovnjake iz številnih držav Latinske Amerike; ·trije ukrepi so/bodo potekali v jugovzhodni Evropi in tako ohranili tesno sodelovanje v tej regiji. Internet in temno omrežje (darknet) Številni ukrepi, za katere so bile prevzete obveznosti v letu 2016, so v boju proti ponarejanju obravnavali grožnjo, ki jo predstavlja internet ali temno omrežje, in se osredotočali na učinkovitost preiskovalnih tehnik ter potrebo po usklajenem odzivu na grožnjo: ·sofinancirani seminar „Nova grožnja ponarejanja eura – globoki splet in kriptovalute“, ki ga je organiziral italijanski nacionalni centralni urad, je potekal aprila 2017 v Rimu;

·poleg tega je bila ista tema obravnavana tudi na konferenci „Strategija Skupnosti za zaščito evra v Sredozemlju“, ki jo je organiziral UCAMP, in konferenci „Usposabljanje v zvezi s ponarejanjem kovancev za strokovnjake iz držav Iberoamerike“ (Curso de Formación sobre Falsificación de Moneda para Expertos de Paises Iberoamericanos), ki jo je organiziral BIBE. Študija o novih varnostnih elementih ·Leta 2016 se je iz programa lahko sofinancirala druga faza študije „Nanostrukturni fotokromni polimeri z novimi varnostnimi elementi za uporabo pri eurokovancih,“ ki je bila nadaljevanje prve faze, financirane v okviru proračuna programa za leto 2014. Namen študije, ki jo je organiziral Monnaie de Paris, je raziskati možnosti za razvoj novih interaktivnih materialov, ki bodo okrepili varnostne elemente eurokovancev v prihodnosti in tako znatno zmanjšali tveganje ponarejanja kovancev. Razvrščanje in/ali preverjanje pristnosti eurokovancev in eurobankovcev Številni ukrepi, za katere so bile prevzete obveznosti v letu 2016, so se osredotočili na vprašanja v zvezi z razvrščanjem in/ali preverjanjem pristnosti eurokovancev in eurobankovcev: ·sofinancirana izmenjava osebja na področju razvrščanja eurokovancev in eurobankovcev, ki jo je organizirala Banka Španije; ·ukrep Komisije, ki obravnava zaostanke pri razvrščanju kovancev v državi članici; ·ukrep Komisije, organiziran v sodelovanju z Evropskim tehničnim in znanstvenim centrom (ETSC) in z njegovo podporo, ki omogoča usposabljanje o podatkovni zbirki LICO, ki jo bo uporabljal državni center za analizo kovancev države članice za registracijo naprav za razvrščanje kovancev v skladu s členom 5(2) Uredbe (EU) št. 1210/2010; ·konferenca o preverjanju pristnosti eurokovancev, ki se je bodo udeležili predstavniki industrije, povezane z napravami za razvrščanje kovancev. Poseben cilj konference, ki je organizirana kot ukrep Komisije v sodelovanju z Evropskim tehničnim in znanstvenim centrom (ETSC) in z njegovo podporo, je povečati ozaveščenost in poročati o glavnih vprašanjih, ki zadevajo vse deležnike, v zvezi s preverjanjem pristnosti eurokovancev in ravnanjem z eurokovanci, neprimernimi za obtok, v skladu z Uredbo (EU) št. 1210/2010. S tem bo zagotovljen pregled glavnega tehničnega razvoja naprav za razvrščanje kovancev, prihodnjih izzivov in razvoja trga ter nadaljnji koraki v zvezi s tem. 4.Izvajanje ukrepov v letu 2016, za katere so bile prevzete obveznosti v okviru predhodnih proračunov programa V letu 2016 je bilo izvedenih devet ukrepov, za katere so bile prevzete obveznosti v okviru predhodnih proračunov programa . Od tega je bilo sedem projektov izvedenih na pobudo pristojnih nacionalnih organov držav članic, in sicer Francije, Španije, Nemčije, Hrvaške in Italije, dva projekta pa sta bila izvedena na pobudo Komisije. Ti ukrepi so zajemali pet seminarjev, tri izmenjave osebja in eno študijo. Posebna pozornost je bila namenjena jugovzhodni Evropi, Kitajski, Latinski Ameriki in sredozemski regiji. Posebej je treba omeniti, da je 12. konferenca Euro South East potekala oktobra 2016 v Zagrebu na Hrvaškem. Ta konferenca je nadaljevanje serije konferenc Euro South East, ki je ključnega pomena za krepitev sodelovanja med pristojnimi nacionalnimi organi v jugovzhodni Evropi, kjer se nahaja več žarišč morebitnega tranzita in proizvodnje ponarejenih eurov.